Şakir Həsənov (mühəndis)

Şakir Həsənov () — Azərbaycan mühəndisi. Beynəlxalq "Sokrat" mükafatı laureatı.

 Həyatı və təhsili 
Şakir Həsənov 15 iyun 1947-ci ildə Masallı rayonunun Boradigah kəndində ziyalı ailəsində anadan olmuşdur. 1954-cü ildə Boradigah kənd orta məktəbinin 1-ci sinfinə daxil olmuş və 1965-ci ildə həmin məktəbi bitirmişdir.

Həmin il Azərbaycan Politexnik İnstitutuna (indiki Azərbaycan Memarlıq və İnşaat Universiteti) daxil olmuş, 1976-cı ildə İnşaat mühəndisləri fakültəsini bitirərək tikinti-mühəndis ixtisasına yiyələnmişdir.

 Fəaliyyəti 
1969-cu ildə Azərbaycan Tikinti Sənaye Nazirliyinin 74 saylı Tikinti İdarəsində fəaliyyətə başlamışdır. 1971-ci ildən 12 saylı Tikinti İdarəsinə fəhlə kimi işə qəbul edilmiş, qısa müddətdə usta vəzifəsinə yüksəlmişdir. 1972-ci ildə 18 saylı Tikinti İdarəsinə iş icraçısı təyin olunmuş və Bakı şəhərində Kür su kanalının tikintisində mühəndis kimi çalışmışdır.

1981–1984-cü illərdə 1 №-li trestin MQ İdarəsində baş mühəndis vəzifəsində işləmişdir. 1983-cü ildə Nijni Novqorod şəhərində "Yüksək vəzifəli kadrların hazırlanması" kursunu bitirmişdir.

1984-cü ildə Azərbaycan SSR Kənd Təsərrüfatı Nazirliyinin Təmir Tikinti İdarəsinə sahə rəisi göndərilmiş, Abşeron və Masallı rayonlarının sovxoz və kolxozlarının tikintisində iştirak etmişdir.
1988-ci ildən Azərbaycan SSR "Xüsusi tikintiquraşdırma" Nazirliyinin Sumqayıt "Termoizolyasiya" Qİ-nə rəis təyin olunmuşdur. 2004-cü ildən müəssisə "AzTermoizol" ASC kimi fəaliyyət göstərmişdir.
1990–1995-ci illərdə Sumqayıt şəhər Sovetinin deputatı olmuşdur. Sumqayıtda yaşamış və 26 mart 2022-ci ildə vəfat etmişdir. Sumqayıt şəhərində kücəyə adı verilmişdir.

 Mükafatları 
 1979–1980 — SSRİ Tikinti Nazirlər Kabineti tərəfindən "Ən yaxşı sahə rəisi" fəxri adı
 1983 — SSRİ Tikinti Nazirlər Kabineti tərəfindən "Əməkdar mühəndis" fəxri adı
 2004 — Avropa Nəşr və Mətbuat tərəfindən "İlin ən yaxşı müəssisə rəhbəri" diplomu
 2009 — Azərbaycan Respublikası "Tərəqqi" medalı
 2010 — Azərbaycan Respublikası Prezidentinin Sərəncamı ilə "Tərəqqi" medalı
 2019 — Azərbaycan Respublikası Prezidentinin Sərəncamı ilə 3-cü dərəcəli "Əmək" ordeni.

 Beynəlxalq mükafatlar 
 2011 — Madrid, İspaniya: "Rəhbərlərin imicində və keyfiyyətində 38-ci Beynəlxalq mükafat" qızıl medalı, lisenziya və sertifikat
 2012 — Paris, Fransa: "Mükəmməllik, İdeal, Keyfiyyət performansı Global Mükafatı" sertifikat və medal
 2013 — London, Böyük Britaniya: "Ən yaxşı müəssisələr" Beynəlxalq Sokrat mükafatı və "İlin meneceri" qızıl medalı

 İstinadlar 

Kateqoriya:1947-ci ildə doğulanlar
Kateqoriya:2022-ci ildə vəfat edənlər
Kateqoriya:Azərbaycan Memarlıq və İnşaat Universitetinin məzunları